
Stavebníctvo v roku 2016 vzrastie o 4,7 percenta
Bratislava, 9. júna – Výkon stavebného sektora tento rok vzrastie v priemere o 4,7 percenta. Odlišne situáciu vidia iba veľké stavebné firmy, ktoré naopak očakávajú prepad výkonu o 1,7 percenta. Dôjsť by tento rok malo aj k rastu tržieb, a to o 5,3 percenta. Kapacity stavebných firiem sú v priemere vyťažené na 85 percent, pričom majú zazmluvnené zákazky na takmer 7,5 mesiacov. Vyplýva to z Kvartálnej analýzy slovenského stavebníctva Q2/2016 spracovanej analytickou spoločnosťou CEEC Research v spolupráci s Považskou cementárňou, a. s., Ladce. 
„Slovenské stavebníctvo porastie v tomto roku v priemere o 4,7 percenta. Potvrdzuje to osem z desiatich (82 percent) riaditeľov stavebných spoločností v najnovšej Kvartálnej analýze slovenského stavebníctva Q2/2016. Ich predikcie sú tak pozitívnejšie než pri predchádzajúcom prieskume, kedy predpovedajú rast výkonu sektora o 3,7 percenta. Podarilo sa oživiť pozemné staviteľstvo, ktoré vychádza hlavne z privátnych investícií. To slovenskému stavebníctvu pomôže celkovo udržať kladné čísla aj skrz pokles, ktorý čaká inžinierske staviteľstvo v tomto roku“, vysvetľuje Jiří Vacek, riaditeľ CEEC Research. 

Okrem riaditeľov veľkých spoločností, ktorých firmy sú do významnej miery viazané na príliv verejných zákaziek, hlavne v oblasti infraštruktúry, očakávajú v tomto roku rast stavebníctva zástupcovia všetkých ostatných segmentov. Veľké firmy ako jediné predikujú v roku 2016 pokles výkonu sektora o 1,7 percenta. „Rok 2015 bol výnimočný, na výraznom náraste práce v stavebníctve mali najväčšiu zásluhu infraštrukturálne projekty, dočerpanie prostriedkov z minulého programového obdobia vo všetkých segmentoch ako aj privátne projekty. V tomto roku je cítiť pomalší rozbeh projektov, financovaných z nového programovacieho obdobia, čo spôsobuje, že kapacity relevantných firiem na trhu sú naplnené asi na 80 %.  Predpokladám, že bude problém vyrovnať sa výkonmi minulému roku, ale mierny nárast do 5 % bude pokračovať už v budúcom roku. Nárast stavebnej produkcie mal potvrdiť predovšetkým  projekt PPP D4/R7, ktorý bol zmluvne uzatvorený dňa 20. mája. Či skutočne prinesie viac práce aj pre domáce firmy, je vzhľadom na nízku cenu stavebných prác otázne,“ zhrňuje vývoj Ján Záhradník, obchodný riaditeľ, DOPRASTAV, a. s. Sektoru stavebníctva už v predchádzajúcom roku pomohol rozbeh veľkých infraštrukturálnych projektov. Veľké infraštrukturálne projekty výstavby diaľnica rýchlostných ciest, rekonštrukcia železničného koridoru, naštartovanie súkromného sektora developermi dáva predpoklad na ďalší mierny nárast. Pri nepretržitej výrobe cementárenského priemyslu je základnou podmienkou dosiahnutia hospodárnosti plné využitie inštalovaných kapacít. Kým pred rokom 2015 sme takéto využitie zabezpečovali prednostne proexportnou orientáciou, v súčasnosti väčšina vyrábanej produkcie je smerovaná na domáci trh,“ potvrdzuje Anton Barcík, generálny riaditeľ, Považská cementáreň, a. s.
Stavebníctvo porastie tiež v nasledujúcom roku, a to o ďalších 4,6 percenta. Predpovedajú to tri štvrtiny riaditeľov stavebných spoločností. Veľmi optimistické sú v predpovediach už aj veľké firmy a spoločnosti, ktoré sa zaoberajú výstavbou inžinierskych projektov (5,1 percenta). Malé a stredné firmy a tie, ktoré realizujú prevažne pozemné stavby, sú v predikciách iba o niečo málo opatrnejšie (4,6 percenta, respektíve 4,4 percenta). „V oblasti výstavby ciest a diaľnic cítiť zdržanie súťaží veľkých plánovaných projektov na D1 a D3, ako aj zdržanie pri rozhodnutí o PPP D4/R7. Časť kapacít je viazaná na rozostavané stavby, ale bez nových veľkých projektov príde v relatívne krátkej dobe k prepadu trhu. Oproti roku 2015 je výrazne menej súťaží aj na cestách 1. triedy. Súkromnému stavebnému trhu pomáha veľká dostupnosť lacných úverov,“ upozorňuje Magdaléna Dobišová, generálna riaditeľka, Skanska SK, a. s.

Spolu s rastom stavebníctva očakávajú riaditelia stavebných spoločností tiež rast svojich tržieb, a to o 5,3 percenta v roku 2016 a o 3,7 percenta v nasledujúcom roku. Veľmi optimisticky pritom vidia vývoj svojich ziskov malé a stredné podniky, ktoré predpovedajú ich rast o 6,5 percenta. Veľké spoločnosti, naopak, očakávajú prepad svojich tržieb o 2,4 percenta. „Nakoľko vytváranie a zlepšovanie podnikateľského prostredia sú celospoločenskou témou, veríme, že aj aktuálne deklarovanie zo strany ministerstva o zjednodušení podmienok pri územných a stavebných konaniach v spomenutej oblasti, bude mať motivačný vplyv na ďalšie aktivity investorov a developérov v oblasti nájomného bývania,“ hovorí  Mário Červenka, riaditeľ O.M.C. Invest.

Kapacity stavebných spoločností boli v máji 2016 vyťažené na 85 percent, čo je o tri percentné body menej než v minulom roku. Aj napriek tomu, to ale predstavuje najvyššiu hodnotu od roku 2008. Najviac voľných kapacít mali veľké firmy, a to 17 percent. Malé a stredné spoločnosti sú vyťažené z 86 percent  a firmy, ktoré sa venujú inžinierskym stavbám dokonca z 87 percent. 

Riaditelia stavebných spoločností potvrdzujú, že ich firmy majú prácu v priemere na 7,4 mesiacov. Najlepšie sú na tom firmy z odboru inžinierskych stavieb (9,3 mesiaca) a veľké spoločnosti, ktoré majú zazmluvnenú prácu na 8,7 mesiacov. Prácu na viac ako pol roka dopredu (6,5 mesiaca) evidujú v súčasnej dobe tiež spoločnosti z pozemného staviteľstva a malé a stredné spoločnosti (7,2 mesiacov). Viac než tretina (34 percent) spoločností má pritom viac práce než pred rokom. Naopak, štvrtina firiem si sťažuje, že im práce od minulého roka ubudlo. Najmenší nárast objemu zákaziek (14 percent) majú veľké spoločnosti. Nárast práce potvrdili malé a stredné spoločnosti i firmy z odboru inžinierskeho staviteľstva. 

Viac než tretina spoločností (35 percent) sa však obáva, že nebude mať v tomto roku dostatok kapacít, pričom v priemere im chýba 31 percent zamestnancov. Viac než polovica firiem (56 percent) je so súčasným množstvom zamestnancov spokojná. Iba necelá desatina (9 percent) spoločností má zamestnancov príliš, a to v priemere o 23 percent. Najhoršia je situácia z pohľadu firiem zaoberajúcich sa pozemným staviteľstvom, kde nedostatok ľudí potvrdili štyria z desiatich riaditeľov (39 percent) a v priemere ide o 29 percent kapacít. Naopak, najmenší problém vykazujú v tomto ohľade veľké spoločnosti (14 percentám firiem chýba v priemere 15 percent zamestnancov). 
Kvartálna analýza slovenského stavebníctva Q2/2016 nájdete na 

www.ceec.eu 

Kontakt pro média:


Alena Bradáčová
PR & Communication Director
CEEC Research
E-mail: bradacova@ceec.eu
Tel.: +420 777 299 790

Spoločnosť CEEC Research je poprednou analytickou a výskumnou spoločnosťou zameriavajúcou sa na vývoj vybraných sektorov ekonomiky krajín strednej a východnej Európy. Naše štúdie sú v súčasnej dobe využívané viac než 17 000 spoločnosťami. CEEC Research vznikla v roku 2005 ako analytická organizácia špecializujúca sa na spracovanie výskumov a analýz stavebného sektora, následne sa analytické pokrytie rozšírilo aj na ďalšie vybrané sektory ekonomiky, vrátane strojárenstva. 

CEEC Research tiež naviac k pravidelným bezplatným analýzam organizuje vysoko špecializované odborné konferencie, ktorých sa zúčastňujú generálni riaditelia najvýznamnejších spoločností, prezidenti kľúčových zväzov, cechov a komôr a rovnako aj ministri a najvyšší predstavitelia štátu vybraných krajín.

